钦定古今图书集成/理学汇编/文学典/第236卷 > 《吴兢乐府古题要解》 > 《刘生》
## 钦定古今图书集成/理学汇编/文学典/第236卷 > 《吴兢乐府古题要解》 > 《刘生》

右刘生不知何代人。观齐梁已来所为《刘生词》者，皆
称其任侠豪放，周游五陵三秦之地。或云抱剑专征，
为符节官，所未详也。

以上乐府横吹曲有鼓角。《周礼》以鼖鼓鼓军事，用角。旧说云，蚩尤氏帅魑魅与黄帝战于涿鹿之野，帝始命吹角为龙鸣以御之。其后魏武北征乌丸，越涉沙漠，军士闻之，悲而思归，于是减为中鸣，尤更悲矣。又有胡角者，本以应胡笳之声，后渐用之，有双角，即胡乐也。汉博望侯张骞入西域，传其法，惟得《摩诃》《兜勒》二曲，李延年因胡曲更造新声二十八解。〈一本多“其法” 二字　。〉乘舆以为武乐。东汉以给边将。又有《出关》《入关》《出塞》《入塞》《黄覃子》《赤之扬》《黄鹄吟》《陇头吟》《折杨柳》《望行人》等十曲，皆无其词。若《关山月》已下八曲，后代所加也。